ครม. มีมติให้เพิ่มสินค้าประเภทไก่และเนื้อไก่เป็นสินค้าควบคุมเพิ่มเติม ป้องกันการโกงราคาและกักตุนสินค้า
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี มีมติเห็นชอบกำหนดสินค้าควบคุมประจำปี 2565 จำนวน 5 รายการ ตามมติคณะกรรมการกลางว่าด้วยราคาสินค้าและบริการ หรือ กกร. ซึ่งเป็นมาตรการระยะเร่งด่วน ในการแก้ไขปัญหารการโก่งราคาสินค้าและกักตุนสินค้า ที่มีความจำเป็นในช่วงเวลานี้ โดยเพิ่มสินค้าควบคุมใหม่ประกอบด้วย ไก่และเนื้อไก่ เนื่องจากเป็นเนื้ออาหารสัตว์ทางเลือกในช่วงที่เนื้อหมูมีราคาแพง ประชาชนจึงหันมาบริโภคเนื้อไก่มากขึ้นจากรายการสินค้าควบคุมเดิมในปี 2564 จำนวน 4 รายการ ประกอบด้วย หน้ากากอนามัย ใยสังเคราะห์เพื่อใช้ผลิตหน้ากากอนามัย ผลิตภัณฑ์ที่มีแอลกอฮอล์เป็นส่วนประกอบเพื่อสุขอนามัยสำหรับมือ เศษกระดาษหรือกระดาษที่นำกลับมาใช้ได้อีก ดังนั้นเกษตรผู้เลี้ยงไก่และผู้ประกอบการต้องมีหน้าที่รายงานปริมาณการเลี้ยงและต้นทุนราคา โดย กกร.กำหนดให้ผู้เลี้ยงไก่มีปริมาณการเลี้ยงไก่ตั้งแต่ 100,000 ตัวขึ้นไป และโรงชำแหละไก่ที่มีกำลังการผลิตมากกว่า 4,000 ตัวต่อวัน ต้องแจ้งปริมาณการสต๊อกและต้นทุนราคาการเลี้ยงสัตว์ ต่อ กกร.รับทราบเป็นประจำทุกเดือน เพื่อป้องกันการโกงราคาและป้องกันการกักตุนสินค้า ทำให้ปัจจุบันกระทรวงพาณิชย์ได้ประกาศรายการสินค้าและบริการควบคุมไปแล้วรวมครั้งนี้จะเป็นจำนวนทั้งสิ้น 56 รายการ (จากเดิม 51 รายการ) เช่น ไข่ไก่ หมูและเนื้อหมู แชมพู ผงซักฟอก ข้าวสาร กระเทียม อาหารกึ่งสำเร็จรูป เครื่องแบบนักเรียน ค่ารักษาพยาบาล เป็นต้นนางสาวรัชดา ธนาดิเรก ยังชี้แจงถึงกระแสที่ออกมาว่า รัฐบาลชุดนี้ปล่อยให้ราคาสินค้าแพง โดยไม่มีการดำเนินการใดๆ โดยยืนยันว่า สถานการณ์สินค้าบางตัวที่มีการปรับราคาสูงขึ้น รัฐบาลและทุกภาคส่วนที่เกี่ยวข้องได้เร่งดำเนินการในการรักษาระดับราคาในรูปแบบที่สร้างสมดุลระหว่างการให้สินค้าเกษตรมีราคาสูงขึ้นเพื่อสร้างรายได้ที่เพิ่มขึ้นแก่เกษตรกร แต่ราคาสินค้าที่เพิ่มขึ้นนั้น จะต้องไม่กระทบต่อชีวิตความเป็นอยู่ของประชาชน ที่ผ่านมารัฐบาลได้ออกมาตรการต่างๆ เพื่อลดผลกระทบ เช่น การตรึงราคาสินค้าใน 5 หมวดที่เกี่ยวข้องกับการดำรงชีวิตประจำวันของประชาชน โดยกระทรวงพาณิชย์ได้ประสานกับผู้ผลิต ผู้ประกอบการ ผู้ค้าและสมาคมต่างๆ ตรึงราคาในหลายหมวดสินค้าที่เกี่ยวข้องกับการดำเนินชีวิตประจำวันคือ เครื่องใช้ไฟฟ้า ซอสปรุงรส บะหมี่กึ่งสำเร็จรูป น้ำอัดลม นอกจากนี้ ทางสมาคมผู้เลี้ยงสุกรแห่งชาติ ประกาศตรึงราคาสุกรมีชีวิตหน้าฟาร์มไว้ กิโลกรัมละ 110 บาท ไปจนถึงเสร็จสิ้นเทศกาลตรุษจีนและทางสมาคมผู้เลี้ยงและส่งออกไข่ไก่ พร้อมให้ความร่วมมือตรึงราคาไข่ไก่เบอร์ 3 ไว้ที่ฟองละ 2.90 บาท เป็นต้น ในขณะเดียวกันราคาเนื้อหมู ไข่ไก่และผักชนิดต่างๆ อาทิ ผักคะน้า ผักบุ้งจีน กะหล่ำปลี ถั่วฝักยาว ตามรายงานของสถานการณ์สินค้าเกษตรเมื่อสัปดาห์ที่แล้ว (17 - 24 มกราคม 2565) อยู่ในระดับที่ทรงตัว